Život u ljušturi

„Živim stranije od stranca“, izjava je jednog od najzagonetnijih književnika 20. stoljeća. Govoriti o djelima Franza Kafke nemoguće je a da se pritom ne osvrnemo na Kafkinu ličnost, koja je osnova njegova stvaralaštva. Njegovi osjećaji često se sudaraju i izazivaju emocionalni kaos. Otac je, za Kafku, bio nadmoćna i autoritativna osoba koja je birala njegov životni put. Kad je zapostavio želju da bude pisac, ta se želja gušila u njemu i stvarala pritisak. Povučen u sebe, izoliran, stvara djela u kojima prevladava mračan i konfuzan svijet, svijet unutar Kafke, jedini svijet kojemu je pripadao.

Kafka iznosi na vidjelo svijet u kojem nemoguće pojave postaju moguće. Čovjeku oduzima fizički izgled čovjeka, ali mu ostavlja ljudsku svijest. Svijest je zarobljena unutar tijela gnjusne životinje koju društvo želi što prije ukloniti. Oduzevši svojem liku mogućnost komunikacije i osjetila kojima bi spoznao svijet, on postaje zarobljenik u velikoj zatvorenoj ljušturi iz koje nema izlaza. Može samo nijemo pratiti doživljaje i emocije svoje obitelji koja s gađenjem i ogorčenjem gleda na svog sina i brata. Iako je izložen nehumanim uvjetima i postupcima obitelji, on osjeća krivnju i gotovo opravdava njihove postupke. Navika da ga iskorištavaju svi oko njega stvara mu probleme nakon što mu je oduzeta mogućnost da bude dio velikog mehanizma, rob svakodnevnog rada. U njemu se pojavljuje osjećaj bezvrijednosti. Kafka nastoji svojim pripo-vijedanjem i sviješću glavnog lika prikazati zbivanje u suvremenom svijetu. Život je zamka, labirint u kojem lutamo izgubljeni u opasnom, hladnom i nepravednom svijetu. Trud, dobrota i poštenje u takvom svijetu se ne cijene, već su olakšanje okrutnim ljudima koji pomoću devijantnog ponašanja dolaze do zadovoljstva.

Pojedinac koji vene u očajnim i nijemim pokušajima da se izdigne u društvu i koji živi nemoćan da se izbori za sebe, ostaje neznatan poput kukca. U njemu prevladavaju strah, neshvaćanje, povučenost, a tako i izoliranost od svijeta. Baš takav je bio Kafka, izoliran, u sjeni drugih, nespreman da se istakne u mnoštvu, straniji od stranca.

Glorija Markač, 4.b